留吳田霜崖吳居士宅予仲女許其孫姻
作者：方回
朝代：宋

paragraphs: 衆山環如規，中有一川水。
山腴翠樹圓，水潔玉石峙。
居人近百家，耕餘習文史。
此翁獨能詩，早充賓貢士。
平生宦情薄，一試倉庾氏。
中年厭兵革，肥遯白雲裏。
時時吟一篇，自教孫與子。
滿屋讀書聲，萬事不到耳。
問途訪幽居，曲折十餘里。
麥天小雨霽，初夏風日美。
遠迓携飲壺，劇談並宴几。
門帖句句佳，字畫亦勁偉。
盡出名畫掛，頻共高閣倚。
烹煎茗笋良，飣餖蔬果旨。
鼓吹聒深夜，酒酣未容起。
寒薄攀華盛，兩姓合嘉禮。
東床向志學，骨相良可喜。
積德貽後人，方興未云已。
發稟濟青黄，垂紳曳朱紫。
天人幽顯間，施報有茲理。
略窺宅邊園，培芳茂花卉。
黄鶑殆無數，白鷗不知幾。
山茶及巖桂，葉葉瑩如洗。
間氣鍾人物，吾故卜諸此。
老夫託姻好，悠遠自此始。
定當繼朱陳，何但誇孔李。